Clever Box er en ny ladeløsning til hjemmet

Ladeoperatøren Clever er nu klar til at lancere sin nye ladeløsning, Clever Box, bredt for alle elbilister. Det sker den 1. marts. Hidtil har løsningen kun været tilgængelig for eksisterende kunder. Den er skabt til elbilister med et lavt kørselsbehov og dem, der hovedsageligt lader derhjemme.

Hidtil har det udelukkende været muligt at leje sin ladeboks hos Clever, men med Box-løsningen bliver det muligt at eje den. Den sælges sammen med en serviceaftale, der klarer afregningen af refusion på elafgift og desuden giver rabat på Clevers opladere. Man kan spare 60 øre/kWh i forhold til Clever Go-priser.

– Med Clever Box får du refusion af din elafgift, rabat på alle vores ladepunkter i hele landet, og så kan du benytte Intelligent Opladning og automatisk lade din bil, når strømmen er billigst og udleder mindst mulig CO2, fortæller produktchef Jacob Hviid Birkelund.

Clever Box tilbydes også til elbilister, der har solceller og nedsat elafgift og som er strømkunder hos Clever Power.

Prisen for serviceaftalen er på 119 kroner om måneden, mens selve boksen – inklusive installation – har en pris på 10.999 kroner. Eksisterende kunder kan i øjeblikket konvertere for en intropris på 3.499 kroner. Den pris stiger senere til 7.000 kroner.

Læs mere om Clever Box på selskabets hjemmeside.

Clever Box er en ny ladeløsning til hjemmet