Test af ladebokse afslører alvorlig sikkerhedsfejl – og store forskelle på kvaliteten

Der er godt nyt, skidt nyt – og så er der rigtig skidt nyt. I en massiv gennemgang af 12 ladebokse til hjemmeladning afslører den tyske bilorganisation ADAC nemlig en akut sikkerhedsbrist, der har tvunget producenten til at stoppe salget af en af modellerne.

Og ja, det handler om noget så uromantisk som IT-sikkerhed – men for dig som elbilejer er det faktisk ret vigtigt. En sårbar ladeboks kan i værste fald give hackere adgang til at ændre indstillingerne på din installation.

Den store taber – “akut sårbarhed”

ADAC konkluderer, at ladeboksen DaheimLader Business har så alvorlige IT-svagheder, at en hacker “nemt” kan ændre på enhedens opsætning. Det førte til et midlertidigt salgsstop, mens producenten hasteopdaterede softwaren og informerede kunderne. Det er den slags, ingen elbilejer har lyst til at høre.

Boksen er, så vidt vides, ikke til salg herhjemme.

Ladeevnen? Ingen problemer – forskellene ligger et andet sted

Selve opladningen bestod alle bokse uden drama. ADAC gennemførte over 900 opladninger med fem forskellige elbiler – uden et eneste afbrudt ladeforløb. Derfor er det ikke ladehastighed eller kompatibilitet, der adskiller modellerne, men derimod:

App-oplevelsen.

Funktionalitet og udstyr.

Standby-forbrug.

Sikkerhed.

Nogle bokse bruger tre gange så meget strøm i hvile som andre. Her skiller Keba og Charge Amps sig positivt ud, mens Mennekes og Porsche trækker strøm som om de aldrig sover.

Testvinder fås ikke i Danmark

ADAC kårer ladeboksen Keba KeContact P40 som testvinder, men den fås ikke i Danmark. Vi kan til gengæld få sølvvinderen, ABB Terra AC, der får rosende ord med på vejen når det handler om både sikkerhed, app, eksport af ladedata og udstyrspakke.

Herunder testresultaterne. Hele den uddybende test kan læses hos ADAC (på tysk).

Test af ladebokse afslører alvorlig sikkerhedsfejl – og store forskelle på kvaliteten