Elbilister vil ikke dele ladeboks

Selv om vi herhjemme har et temmelig udbygget ladenetværk, er der stadig sorte huller, hvor alternative løsninger kunne være smarte. Nu opfordrer energikoncernen Energi Fyn til, at man som ejer af en ladeboks stiller sin boks offentligt tilgængelig. Mod betaling, naturligvis.

To tredjedele af elbilejerne har erhvervet sig en ladeboks, og det skaber i sig selv potentiale for ekstra lademuligheder rundt omkring i landet. Men lysten til at dele med offentligheden er dog ikke stor.

– I en undersøgelse fra november kan vi se, at 63 procent af de danske elbilejere svarer nej til idéen om at stille deres ladeboks til rådighed for andre, siger Maria Liv Varnild, der er rådgiver og teamleder for ladestandere hos Energi Fyn.

Kun 6,5 procent giver et klart “ja” til at låne ladeboksen ud. Omvendt er det hele 82 procent der svarer, at de enten gerne vil eller vil overveje at lade på en andens private boks. Der er altså et stort potentiale.

Kan klares via en app

Hvis du har en ladeboks derhjemme, er der ellers flere fordele ved at gøre boksen offentligt tilgængelig – både for nabolaget og for dig selv, fortæller Energi Fyn. Det er meget nemt at stille sin ladeboks offentligt tilgængelig. Helt lavpraktisk kræver det en ladeboks, der er kompatibel med Monta-app’en og en godkendt installation. Monta er en app, der kan bruges til at styre og planlægge opladning.

– Du kan selv indstille, hvilket tidsrum på dagen, at ladeboksen skal være tilgængelig, og så gør Montas system det nemt og enkelt at få betalingen for opladningen. Så det kan give stor værdi for dine naboer, lyder det fra Maria Liv Varnild.

Elbilister vil ikke dele ladeboks